|  |  |
| --- | --- |
|  | Fuldstændige forslag til den ekstraordinære generalforsamling i Vestjysk Bank A/S, CVR-nr. 34 63 13 28, den 13. januar 2021 kl. 10:00 |

Bestyrelsen har indkaldt til ekstraordinær generalforsamling i Vestjysk Bank A/S, CVR-nr. 34 63 13 28 ("**Vestjysk Bank**"), som afholdes den 13. januar 2021 kl. 10:00 i Lemvig ldræts- & Kulturcenter, Christinelystvej 8, 7620 Lemvig.

**Dagsordenen indeholder følgende fuldstændige forslag:**

1. Bestyrelsens mundtlige redegørelse for fusionen mellem Vestjysk Bank og Den Jyske Sparekasse A/S, CVR-nr. 39 17 84 43 ("**Den Jyske Sparekasse**"), med Vestjysk Bank som det fortsættende pengeinstitut, og gennemgang af den skriftlige fusionsredegørelse af 26. november 2020
2. Forslag om gennemførelse af fusion mellem Vestjysk Bank og Den Jyske Sparekasse i overensstemmelse med fusionsplan og fusionsredegørelse af 26. november 2020, herunder valg af bestyrelsesmedlemmer
3. Forslag om bemyndigelse til dirigenten
4. Eventuelt

**Ad pkt. 1**

Bestyrelsen redegør for fusionen mellem Vestjysk Bank og Den Jyske Sparekasse med Vestjysk Bank som det fortsættende pengeinstitut. Bestyrelsen gennemgår den skriftlige fusionsredegørelse af 26. november 2020 og indstiller til, at fusionsredegørelsen tages til efterretning.

Ad pkt. 2

Bestyrelsen stiller forslag om at gennemføre en fusion mellem Vestjysk Bank og Den Jyske Sparekasse med Vestjysk Bank som det fortsættende pengeinstitut i henhold til fælles fusionsplan og fusionsredegørelse af 26. november 2020, jf. selskabslovens § 247.

Forslaget om gennemførelse af fusionen er betinget af, at (i) generalforsamlingerne i Vestjysk Bank og Den Jyske Sparekasse vedtager fusionen, (ii) Finanstilsynet godkender fusionen i henhold til § 204 i lov om finansiel virksomhed, og (iii) Konkurrence- og Forbrugerstyrelsen godkender fusionen i henhold til konkurrencelovens § 12 c.

Efter fusionens vedtagelse ombyttes aktier i Den Jyske Sparekasse med nyudstedte aktier i Vestjysk Bank således, at 1 aktie à nominelt DKK 10 i Den Jyske Sparekasse ombyttes til 34 aktier à nominelt DKK 1 i Vestjysk Bank og et kontant vederlag på DKK 28,17. Aktionærerne i Den Jyske Sparekasse vil i forbindelse med Fusionen blive anset for at have afstået deres aktier i Den Jyske Sparekasse, og aktionærerne kan derfor være skattepligtige af en eventuel gevinst. I forbindelse med udbetalingen af kontantvederlaget vil der for visse aktionærer skulle foretages indeholdelse af udbytteskat.

Bestyrelsen fremlægger fælles fusionsplan og fusionsredegørelse af 26. november 2020 underskrevet af bestyrelserne i Vestjysk Bank og Den Jyske Sparekasse i henhold til selskabslovens §§ 237 og 238, reviderede mellembalancer pr. 30. september 2020 for Vestjysk Bank og Den Jyske Sparekasse dateret den 26. november 2020 i henhold til selskabslovens § 239, vurderingsmandsudtalelser om fusionsplanen dateret den 26. november 2020 i henhold til selskabslovens § 241 og vurderingsmandserklæringer om kreditorernes stilling (kreditorerklæring) dateret den 26. november 2020 i henhold til selskabslovens § 242. De reviderede mellembalancer, vurderingsmandsudtalelserne om fusionsplanen og vurderingsmandserklæringerne om kreditorernes stilling er udarbejdet af Deloitte Statsautoriseret Revisionspartnerselskab og PricewaterhouseCoopers Statsautoriseret Revisionspartnerselskab, som bestyrelserne i Vestjysk Bank og Den Jyske Sparekasse har udpeget som uvildige og sagkyndige vurderingsmænd.

Ovennævnte dokumenter samt Vestjysk Banks og Den Jyske Sparekasses godkendte årsrapporter for de seneste 3 regnskabsår stilles til rådighed på deres respektive hjemsted senest 4 uger før generalforsamlingernes afholdelse i henholdsvis Vestjysk Bank og Den Jyske Sparekasse, jf. selskabslovens § 245, stk. 7. Ovennævnte dokumenter stilles ligeledes til rådighed på Vestjysk Banks hjemmeside, www.vestjyskbank.dk. Alle dokumenterne stilles vederlagsfrit til rådighed for de aktionærer, der anmoder herom, jf. selskabslovens § 245, stk. 8.

Bestyrelsen oplyser, at fusionsplanen i henhold til selskabslovens § 237 og kreditorerklæringen i henhold til selskabslovens § 242 er offentliggjort i Erhvervsstyrelsens IT-system den 30. november 2020. Fusionen indebærer derudover følgende:

1. Den Jyske Sparekasse opløses uden likvidation ved overdragelse af Den Jyske Sparekasses samlede aktiver og passiver, rettigheder og forpligtelser til Vestjysk Bank, og Den Jyske Sparekasse afnoteres på Nasdaq Copenhagen A/S.
2. Forslag fra bestyrelsen om forhøjelse af selskabskapitalen med nominelt DKK 337.591.984 fra nominelt DKK 895.981.517 til nominelt DKK 1.233.573.501, fordelt på 1.233.573.501 aktier à nominelt DKK 1.

De nye aktier udstedt som følge af kapitalforhøjelsen skal bruges til at yde vederlag til aktionærerne i Den Jyske Sparekasse.

Som følge af kapitalforhøjelsen stilles der forslag om at ændre pkt. 3.1 i vedtægterne til følgende ordlyd:

*"Bankens aktiekapital er DKK 1.233.573.501 fordelt på aktier a DKK 1. eller multipla heraf."*

1. Forslag fra bestyrelsen om den ophørende sparekasses navn "Den Jyske Sparekasse A/S" samt binavnene "Bording Sparekasse A/S", "Grindsted Sparekasse A/S", "Jelling Sparekasse A/S", "Sparekassen Farsø A/S", "Sparekassen Løgumkloster A/S" og "Sparekassen i Skals A/S" optages som nye binavne for Vestjysk Bank.

Som følge heraf stilles der forslag om at ændre vedtægternes pkt. 1.2 til følgende ordlyd:

*"Banken driver tillige virksomhed under følgende binavne:*

* *A/S Nordvestbank*
* *Holstebro Landmandsbank A/S*
* *Lemvig Bank A/S*
* *Lemvig Folkebank A/S*
* *Lokalbank Lemvig A/S*
* *Lokalbank Vestjylland A/S*
* *Vestbank A/S*
* *Vestjysk Lokalbank A/S*
* *Aktieselskabet Ringkjøbing Bank*
* *Bonusbanken A/S*
* *Aarhus Lokalbank Aktieselskab*
* *Aarhus Lokalbank A/S*
* *Aros Bank Aktieselskab*
* *Byens Bank Aktieselskab*
* *Hadsten Bank Aktieselskab*
* *Jyllands Bank Aktieselskab*
* *Langå Bank A/S*
* *Den Jyske Sparekasse A/S*
* *Bording Sparekasse A/S*
* *Grindsted Sparekasse A/S*
* *Jelling Sparekasse A/S*
* *Sparekassen Farsø A/S*
* *Sparekassen Løgumkloster A/S*
* *Sparekassen i Skals A/S"*

1. Forslag fra bestyrelsen om ændring af antallet af medlemmer i bestyrelsen, således at bestyrelsen indtil den ordinære generalforsamling i 2023 kan bestå af mindst 4 og højst 9 medlemmer og for tiden efter den ordinære generalforsamling i 2023 kan bestå af mindst 4 og højst 7 medlemmer.

Som følge heraf stilles der forslag om at ændre vedtægternes pkt. 9.1 til følgende ordlyd:

*"I perioden indtil den ordinære generalforsamling i 2023 består bestyrelsen af mindst 4 og højst 9 medlemmer, som vælges på den ordinære generalforsamling, idet der dog ikke sker valg til bestyrelsen på bankens ordinære generalforsamling i 2021. Herefter sker valget af bestyrelsesmedlemmerne for ét år ad gangen. Genvalg kan finde sted.*

*I perioden efter den ordinære generalforsamling i 2023 består bestyrelsen af mindst 4 og højst 7 medlemmer, som vælges på den ordinære generalforsamling. Valget sker for ét år ad gangen, og genvalg kan finde sted.*

*Herudover har bankens medarbejdere eventuelt ret til at vælge medarbejderrepræsentanter i henhold til selskabslovens regler herom."*

1. Forslag fra bestyrelsen om ændring af antallet af medlemmer i direktionen, således at direktionen fremover kan bestå af mindst 2 og højst 4 medlemmer. Som følge heraf stilles der forslag om at ændre vedtægternes pkt. 10.1 til følgende ordlyd:

*"Bestyrelsen ansætter en direktion bestående af 2-4 medlemmer til at varetage den daglige ledelse af banken."*

1. Bestyrelsen forventer, at der inden generalforsamlingens afholdelse indgås endelig aftale om frivillig medarbejderrepræsentation i bankens bestyrelse. Forudsat at en sådan aftale indgås foreslår bestyrelsen, at generalforsamlingen vedtager etablering af en sådan frivillig ordning vedrørende de medarbejdervalgte bestyrelsesmedlemmer i henhold til bekendtgørelse nr. 344 af 30. marts 2012 om medarbejderrepræsentation i aktie- og anpartsselskaber. Den frivillige ordning ønskes indgået, med henblik på at de medarbejdervalgte bestyrelsesmedlemmer i Den Jyske Sparekasse bliver integreret i bestyrelsen i Vestjysk Bank. Den frivillige ordning, der ønskes indgået, vil indebære, at der fremover vil være 4 medarbejderrepræsentanter i bestyrelsen.

Som følge heraf stilles der forslag om at tilføje et nyt pkt. 9.4 i vedtægterne med følgende ordlyd:

*"Banken har etableret en frivillig ordning for medarbejderrepræsentation i bestyrelsen. Den frivillige ordning kan ophøre eller opsiges i henhold til reglerne i de til enhver tid gældende regler om medarbejderrepræsentation. Denne bestemmelse om medarbejderrepræsentation bortfalder automatisk i tilfælde af, at den frivillige ordning ophører."*

1. Forslag fra bestyrelsen om ændring af stedet for den ordinære generalforsamlings afholdelse, således at den ordinære generalforsamling fremover afholdes i en af de kommuner, hvor banken har filialer. Som følge heraf stilles der forslag om at ændre vedtægternes pkt. 6.1 til følgende ordlyd:

*"Den ordinære generalforsamling afholdes hvert år inden udgangen af april måned i en af de kommuner, hvor banken har filialer. Senest otte uger inden afholdelse af generalforsamlingen offentliggøres datoen herfor på bankens hjemmeside."*

1. Forslag fra bestyrelsen om tilføjelse af et nyt pkt. 4 om bunden sparekassereserve i vedtægterne, som følge af at Vestjysk Bank i medfør af § 211, jf. § 212, stk. 3, i lov om finansiel virksomhed overtager og viderefører Den Jyske Sparekasses bundne sparekassereserve på DKK 695.684.000 på de vilkår, der indtil fusionen var gældende. Der stilles forslag om, at vedtægternes nye pkt. 4 får følgende ordlyd:

###### *"**4 Bunden sparekassereserve*

*4.1 Der er i medfør af § 211, jf. § 212, stk. 3, i lov om finansiel virksomhed oprettet en bunden sparekassereserve i banken på DKK 695.684.000.*

*Sparekassereserven er etableret i forbindelse med omdannelsen af Den Jyske Sparekasse fra en sparekasse til et aktieselskab og videreføres i banken efter fusionen med Den Jyske Sparekasse A/S. Den Jyske Sparekasse havde forud for omdannelsen vedtægtsbestemte bundne reserver jf. pkt. 4.2 og 4.3, og derfor gælder der særlige vedtægtsmæssige vilkår for disse dele af den bundne sparekassereserve.*

*Sparekassereserven anvendes i tilfælde af pengeinstitutdriftens ophør til velgørende eller almennyttige formål i Den Jyske Sparekasse A/S' virkeområde forud for fusionen med banken, jf. § 212, stk. 4, i lov om finansiel virksomhed, jf. dog de særlige bestemmelser i pkt. 4.2 og 4.3.*

*4.2 En delmængde af den bundne sparekassereserve er en bunden reserve på DKK 57.000.000. Reserven afløste en del af en særlig klasse af garantkapital tilhørende Fonden for Sparekassen i Skals, der som følge af ændrede regler for garantklasser ikke kunne opretholdes som følge af ny EU- og national lovgivning for garantklasser. I tilfælde af pengeinstitutdriftens ophør anvendes denne del af sparekassereserven til velgørende eller almennyttige formål i den tidligere Sparekassen i Skals' oprindelige virkeområde samt i særlige tilfælde uden for det oprindelige virkeområde, men afgrænset til Viborg Kommune og Vesthimmerlands Kommune.*

*4.3 En delmængde af den bundne sparekassereserve er en bunden reserve på DKK 70.000.000. Reserven afløste en del af en særlig klasse af garantkapital tilhørende Den Jyske Sparekasses Støttefond, der som følge af ændrede regler for garantklasser ikke kunne opretholdes som følge af ny EU- og national lovgivning for garantklasser. I tilfælde af pengeinstitutdriftens ophør anvendes denne del af sparekassereserven til velgørende eller almennyttige formål i virkeområdet for Den Jyske Sparekasse A/S forud for fusionen med banken.*

*4.4 Den bundne sparekassereserve, jf. pkt. 4.1, kan ikke udloddes, men kan anvendes til dækning af underskud, der ikke dækkes af elementer, der kan udloddes. I det omfang den bundne sparekassereserve skal anvendes til dækning af underskud, skal der anvendes forholdsmæssigt lige meget af de tre dele af den bundne sparekassereserve.*

*4.5 Sparekassereserven reguleres efter reglerne herom i lov om finansiel virksomhed og tilhørende bekendtgørelser. De tre dele af sparekassereserven anses i relation til den samlede opskrivning af reserverne for at være én reserve i henhold til lov om finansiel virksomhed. En forholdsmæssig del af den samlede opskrivning henlægges til de særlige dele af reserven, jf. pkt. 4.2 og 4.3.*

*4.6 Ved sammenlægning af banken med et andet pengeinstitut overtager det fortsættende pengeinstitut den bundne sparekassereserve på de samme vilkår, som var gældende indtil sammenlægningen.*

*4.7 Til ændring af pkt. 4 (i det omfang det vedrører den del af reserven, der er anført i pkt. 4.2) kræves – ud over de til enhver tid gældende krav til vedtagelse af vedtægtsændringer – at Fonden for Sparekassen i Skals giver dens skriftlige samtykke til ændringsforslaget, eller at ændringen er krævet i henhold til ny lovgivning.*

*4.8 Til ændring af pkt. 4 (i det omfang det vedrører den del af reserven, der er anført i pkt. 4.3) kræves – ud over de til enhver tid gældende krav til vedtagelse af vedtægtsændringer – at Den Jyske Sparekasses Støttefond giver dens skriftlige samtykke til ændringsforslaget, eller at ændringen er krævet i henhold til ny lovgivning.*

*4.9 Ved fusion af banken med et andet pengeinstitut, skal pkt. 4.7 - 4.9 indsættes i det fortsættende pengeinstituts vedtægter."*

1. Forslag fra bestyrelsen om omnummerering af vedtægternes oprindelige pkt. 4, 5, 6, 7, 8, 9, 10, 11, 12, 13 og 14 til henholdsvis pkt. 5, 6, 7, 8, 9, 10, 11, 12, 13, 14 og 15 som konsekvens af det i pkt. (h) foreslåede, samt anvendelse af betegnelsen "DKK" i stedet for "kr." generelt i vedtægterne.

Som en integreret del af forslaget om at gennemføre fusionen stiller bestyrelsen forslag om at ændre medlemmerne i bestyrelsen, således at Nicolai Hansen og Karina Boldsen udtræder af bestyrelsen med virkning pr. 14. januar 2021, at Niels Fessel, Lars Langhoff, Jan Nordstrøm og Hanne Træholt Odegaard indtræder i bestyrelsen med virkning pr. 14. januar 2021, og at Kim Duus, Lars Holst, Claus Jensen, Bent Simonsen og Bolette van Ingen Bro genvælges til bestyrelsen med virkning pr. 14. januar 2021.

Bestyrelsen stiller endvidere forslag om, at Kim Duus genvælges som formand for bestyrelsen, og Niels Fessel vælges som næstformand for bestyrelsen.

Bestyrelsen redegør for bestyrelsesmedlemmernes ledelseshverv i andre danske og udenlandske erhvervsdrivende virksomheder, der er som følger, og som er indhentet fra CVR-registeret:

|  |  |
| --- | --- |
| **Navn** | **Ledelseshverv** |
| Kim Duus | Bestyrelsesnæstformand i Cobiro A/S  Bestyrelsesmedlem i Investeringsforeningen Nykredit Invest Engros  Bestyrelsesmedlem i Nærpension Forsikringsformidling A/S  Bestyrelsesmedlem i Investeringsforeningen Sparinvest |
| Niels Fessel | Bestyrelsesformand i Den Jyske Sparekasse |
| Lars Langhoff | Bestyrelsesformand i O.M. Holding. Horsens A/S  Bestyrelsesformand i Højfyns Gruppen ApS  Bestyrelsesformand i Odense Byg & Bo ApS  Bestyrelsesformand i Svend Erik Lind A/S  Bestyrelsesformand i O.M. Invest, Glud A/S  Bestyrelsesformand i Print Production A/S  Bestyrelsesformand i Odense Byg & Bo Invest ApS  Bestyrelsesformand i Teglgaarden Agro ApS  Bestyrelsesformand i Thygesen Transport A/S  Bestyrelsesformand i Allégården A/S  Bestyrelsesformand i O.M. Glud I A/S  Bestyrelsesformand i O.M. Glud II A/S  Bestyrelsesformand i OL Biogas ApS  Bestyrelsesmedlem og direktionsmedlem i B&P af 17.2.12 A/S  Bestyrelsesmedlem i J.C. Finans A/S  Bestyrelsesmedlem i Jorl Holding ApS  Bestyrelsesmedlem og direktionsmedlem i CA af 31/12 2012 A/S  Bestyrelsesmedlem i Codex Advokater Advokatpartnerselskab  Bestyrelsesmedlem i Farmland K/S  Bestyrelsesmedlem i Den Jyske Sparekasse  Direktionsmedlem i Langhoff Family ApS  Direktionsmedlem i Codex Advokaters Komplementar Advokatanpartsselskab |
| Jan Nordstrøm | Bestyrelsesmedlem i Den Jyske Sparekasse |
| Lars Holst | Bestyrelsesformand i AG Gruppen A/S  Bestyrelsesformand i AG Construction A/S  Bestyrelsesformand i AG Development A/S  Bestyrelsesformand i Amager Erhvervsforening A/S  Bestyrelsesformand i Amager Strandvej 100 A/S  Bestyrelsesformand Ørestad Syd 2015 A/S  Bestyrelsesformand Ørestad Syd A/S  Bestyrelsesformand i AG Investments A/S  Bestyrelsesmedlem i Vækstfonden  Bestyrelsesmedlem i Grønlandsbanken, Aktieselskab |
| Bent Simonsen | Bestyrelsesformand i Hededanmark A/S  Bestyrelsesformand i Viborg Håndboldklubs venner ApS  Bestyrelsesmedlem i Pluss Leasership A/S  Bestyrelsesmedlem i Skovselskabet Skov-Sam Holding ApS  Bestyrelsesmedlem i A/S Plantningsselskabet Sønderjylland  Bestyrelsesmedlem i Enricom A/S  Bestyrelsesmedlem i DDH Forest Baltic A/S  Bestyrelsesmedlem i Blå Biomasse A/S  Direktionsmedlem i Dalgasgroup A/S  Direktionsmedlem i Det Danske Hedeselskab  Direktionsmedlem i Hazel Invest ApS |
| Claus Jensen | Bestyrelsesformand i Syd-Porten P/S  Bestyrelsesnæstformand i Aktieselskabet Arbejdernes Landsbank  Bestyrelsesmedlem i Sund og Bælt Holding A/S  Bestyrelsesmedlem i A/S A-Pressen  Bestyrelsesmedlem i Industriens Pensionsforsikring A/S  Bestyrelsesmedlem i AKF Holding A/S  Bestyrelsesmedlem i Industripension Holding A/S  Bestyrelsesmedlem i Arbejderbevægelsens Kooperative Finansieringsfond  Bestyrelsesmedlem i Øresundsbro Konsortiet I/S  Bestyrelsesmedlem i Industriens Pension Service A/S  Bestyrelsesmedlem i Lindø Port of Odense A/S |
| Bolette van Ingen Bro | Bestyrelsesformand i Fonden West Coast Center Jutland  Bestyrelsesformand i Kystcentret A/S  Bestyrelsesmedlem i Dalgasgroup A/S  Bestyrelsesmedlem i Det Danske Hedeselskab  Direktionsmedlem Danish Clusters ApS  Direktionsmedlem i Netweavers ApS  Fuldt ansvarlig deltager i Navigators v/Anna Bolette van Ingen Bro |
| Hanne Træholt Odegaard | Ingen |

Ad pkt. 3

Der stilles forslag om, at generalforsamlingen bemyndiger dirigenten – med substitutionsret – til at anmelde det vedtagne til Erhvervsstyrelsen samt foretage de ændringer og tilføjelser heri, som måtte blive krævet af Erhvervsstyrelsen eller andre offentlige myndigheder.

**Ad pkt. 4**

Eventuelt.